Ministrul Transporturilor, Sorin Grindeanu, promite că 148 km din Autostrada Moldovei A7 se vor putea deschide până la finalul anului. Constructorul Umbrărescu vrea să termine în 2024 tot sectorul Buzău-Focșani.
Aflat într-o vizită pentru a verifica lucrările de pe șantierul lotului 2 Domnești Târg-Răcăciuni, alături de prim-ministrul Marcel Ciolacu, de președintele PNL – Nicolae Ciucă, dar și de europarlamentarul Dragoș Benea, președintele CJ Bacău – Valentin Ivancea și prefectul județului – Lucian Bogdănel, ministrul Transporturilor a declarat:
"Mobilizare bună pe șantierele A7 (Autostrada Moldovei), acolo unde vremea permite! Dacă acest ritm se menține, la sfârșitul anului vom avea aproximativ 148 de kilometri noi în circulație între Ploiești și Pașcani. Mobilizarea antreprenorilor de pe cele 13 loturi finanțate prin PNRR face posibilă deschiderea circulației pe unele sectoare de autostradă chiar mai devreme decât prevăd termenele contractuale."
Ce loturi s-ar putea deschide până la finalul lui 2024?
Potrivit lui Grindeanu, se lucrează pe toate cele 13 loturi care alcătuiesc A7. Conform contractelor, pe 4 loturi trebuie să se termine lucrările. "Avem un constructor român foarte bun, care ne-a obișnuit să devanseze termenele. Eu cred, și după ceea ce am văzut astăzi, că pe lângă aceste 4 loturi care se vor finaliza anul acesta, mai putem vorbi de încă două loturi jumătate", a precizat Sorin Grindeanu.
Astfel, s-ar putea finaliza și toată secțiunea Buzău-Focșani (unde progresul este între 30 și 50%) și parțial lotul 2 Domnești Târg-Răcăciuni, cu o lungime totală de 39 km, la Adjud, pentru a ocoli orașul. Dorinel Umbrărescu, prezent și el pe șantier alături de oficiali, a declarat: "Sunt mari șanse ca anul acesta să dăm în circulație tot sectorul Buzău-Focșani".
De asemenea, Grindeanu a mai precizat că pe loturile dintre Ploiești și Buzău "s-au dat niște procente care nu sunt chiar conforme cu realitate". Potrivit ministrului, pe primul lot (al secțiunii Ploiești-Buzău) avansul este deja undeva la 55%, iar pe al doilea lot s-a trecut de 60%, procente pe care el le ceruse îndeplinite de constructori până la sfârșit lunii martie.
Autostrada Moldovei este construită integral din bani europeni
Prim-ministrul Marcel Ciolacu și președintele PNL, Nicolae Ciucă, au subliniat în declarațiile lor că Autostrada Moldovei se realizează exclusiv din fonduri europene, ceea ce arată cât de importantă este apartenența României la Uniunea Europeană.
"A7 reprezintă un vis pentru cetățenii din zona Moldovei. Este un obiectiv care se realizează cu bani europeni și, aici, vedem cât de importantă este apartenența noastră la Uniunea Europeană (…) A7 trece prin 4 județe (Vrancea, Bacău, Neamț și Iași) și știu din discuțiile cu dl ministru (n.r. Grindeanu) că au deja pe masa de lucru proiectele care fac să se prelungească și către Suceava. În felul acesta, de la Pașcani, autostrada va urca pâna la Siret. A7 este, la momentul actual, cel mai important obiectiv de infrastructură al țării", a declarat Nicolae Ciucă, președintele PNL România.
Prim-ministrul Ciolacu a declarat că "în sfârșit nu vorbim de promisiuni, vorbim de certitudini. Este pentru prima oară când cu certitudine Moldova va avea autostradă."
Marcel Ciolacu a mai precizat că deschiderea celor aproape 150 km reprezintă "o devansare a lucrărilor (…) vorbim de o promisiune și o obligație pe care România și-a luat-o prin Programul Național de Redresare și Reziliență. A7 este integral din fonduri europene, asta arată cât de mult înseamnă apartenența României la Uniunea Europeană și vorbim de stabilitate politică."
"Când am hotărât împreună să venim cu această Coaliție de Guvernare, nu exista niciun metru de autostradă pe Atustrada Moldovei", a mai declarat Ciolacu care aprecizat că anul viitor A7 s-ar putea finaliza în integralitate. "Asta înseamnă fondurile europene – și România nu se va putea dezvolta fără ele. Prin PNRR avem aproape 30 de miliarde, prin exercițiul financiar actual, în jur de 46 de miliarde în cele mai consistente fonduri și reforme prin care trebuie să treacă România."
Vom reveni.